
A megküzdés módjai a személyes prioritások függvényében

A stressz és az általa keltett negatív érzések minden egyén életében jelenlévő nehézségek. Az individuálpszichológia keretrendszerében a személyes prioritásokat a kisgyerekkori negatív élmények mentén kialakult jellemző elkerülő és megközelítő magatartásoknak tekinthetjük. A személyes prioritások az élet számos területén meghatározó szerepet töltenek be, hatással lehetnek arra is, hogy az egyén mit értékel stresszhelyzetnek, és milyen erőforrásokat tulajdonít magának, ezáltal meghatározhatja a preferált stresszel való megküzdési módokat. Tudomásom szerint korábban nem született erre vonatkozó kutatás. Jelen kutatás célkitűzése, hogy feltárja a kapcsolatokat a négyféle személyes prioritás (tetszés, kényelem, kontroll, felsőbbrendűség) és a különféle megküzdési mód preferenciák között.
Az adatfelvétel online kérdőíves formában történt, a résztvevők az Adleri Személyes Prioritások Kérdőívet, a Megküzdési Mód Preferencia kérdőívet és az Élettel való elégedettség skálát töltötték ki. A mintát N= 283 18-79 év közötti (M=34,07; SD =15,57) kitöltő alkotta (férfiak = 87, nők =196).
Eredményeim alapján szignifikáns összefüggés van a személyes prioritások és bizonyos megküzdési módok között, illetve különbség van a megküzdés tekintetében az eltérő domináns prioritással jellemezhető csoportok között. A kontroll prioritásra a problémafókuszú és az aktív megküzdési módok jellemzők, az önbüntetést, belenyugvást és figyelemelterelést kerülik. A felsőbbrendűség prioritású személyek gyakran önbüntetést alkalmaznak, továbbá nem szívesen támaszkodnak mások segítségére. A tetszés prioritású csoport önbüntetést és a támaszkeresést preferálja, a feszültségkontrollt kerüli. A kényelem prioritás negatív összefüggést mutat a problémafókuszú megküzdési módokkal, és pozitív összefüggést számos érzelemfókuszú megküzdési móddal.
Jövőbeni kutatások alkalmával érdemes lehet további mentális egészség szempontjából meghatározó faktorok személyes prioritásokkal való kapcsolatát megvizsgálni, például a kontroll érzet és a reziliencia mértékét, illetve az önértékelést. 



